奉同安中尚書用李白留别王嵩韻送毛王仲大夫移浙漕
作者：郭祥正
朝代：宋

paragraphs: 春岸草回綠，春江日浮金。
蘭舟忽言發，芥蔕悲我心。
藹藹松柏友，雍雍鸞鳳吟。
願同三歲遙，毋使離别侵。
奈何千丈材，亭亭不依林。
眷爲九重知，移節宣德音。
遂令帝王澤，深于太湖深。
豈同失羣鶴，飲啄憐空岑。
誰將勞勞歌，一瀉無瑶琴。